**Alternativets bestyrelse Lokalforening Hillerød-Hørsholm-Fredensborg**

 **Referat af årsmøde onsdag den 31.1.2024 kl. 20.00**

Til stede:

Nina Horn, Hanne Omø, Kurt Omø, Sidsel Dyekjær (SD), Ingrid Olsen (IO), Brian Harlø (BH) og Vibeke Hørsted Jensen (VHJ) – referent.

Inden mødet afholdtes en times debatmøde om Fremtidens Uddannelse, hvor folketings­medlem Helene Liliendahl Brydensholt og Karoline Lindgaard fra Alternativets unge var oplægsholdere. Her deltog også repræsentanter fra andre lokalafdelinger, og debatten blev meget livlig (næste gang bør der – som HLB også anbefalede – afsættes to timer til en sådan debat).

Dagsorden til årsmødet:

1. Valg af dirigent
2. Valg af stemmetællere og referent
3. Bestyrelsens beretning for 2023
4. Regnskab (vedlagt)
5. Indkomne forslag (Forslag til vedtægter for den nye lokalforening vedlagt)
6. Valg til bestyrelsen (se opstillingsgrundlag fra 4 kandidater)
7. Valg af revisor
8. Eventuelt

**Ad 1 – Valg af dirigent**

BH valgtes som dirigent.

**Ad 2 – Valg af stemmetællere og referent**

1. Det blev besluttet af stemme ved håndsoprækning.
2. VHJ valgtes til referent.

**Ad 3 – Bestyrelsens beretning for 2023**

SD (forperson) afgav bestyrelsens beretning for 2023. Året havde ikke været et valgår – til gengæld havde lokalforeningen delt hverveflyers ud ved forskellige arrangementer:

1. 17.6. Ved loppemarked på Fredensborg Hovedgade, hvor vi bl.a. havde en CO2 demonstrationsopstilling med, som vakte stor positiv opmærksomhed.
2. 2.9. Ved byfest i Nivå
3. 16.9. Ved Byens dag i Humlebæk
4. I november ved kollegier i Hillerød.

Bestyrelsen fik udarbejdet, trykt og klistret labels i hverveholderne inden uddeling.

Derudover er kræfterne brugt på at forberede sammenlægning med Hillerød afd. samt planlægning af aftenens møde. Der er i denne forbindelse indrykket annonce i Frederiksborg Amts Avis samt i Hillerød Posten.

Der er fremlagt en idé om et fællesmøde med alle nordsjællandske lokalforeninger – hver forening holder først sit eget bestyrelsesmøde, derefter samles alle til udveksling af idéer, behov for assistance etc.

Ved seneste kommunalvalg var vi i valgforbund med Enhedslisten og SF; dette gav os en plads i Grønt Råd, hvor SD deltager og beretter fra. (Dette kunne være godt stof til et læserbrev).

SDs beretning blev godkendt med akklamation.

**Ad 4 – Regnskab**

Det reviderede og godkendte regnskab blev omdelt, og IO gennemgik posterne.

IO meddelte, at lokalforeningens konto i august måned blev lagt sammen med Storkredsens bankkonto, hvorved vi skal betale væsentligt lavere gebyrer.

Udgifterne til aktiviteterne i 2023 har tæret på kassebeholdningen, så der nu resterer et beløb på 2.219, - kr.

Vi kan forvente et tilskud fra Fredensborg kommune; dette skal der dog søges om. Vi kan ikke søge fra Hørsholm, da vi ikke havde nogen kandidat opstillet der ved seneste kommunalvalg.

Fra Alternativet kan vi ikke få direkte tilskud. Ordningen er nu, at hver Storkreds får tildelt et beløb; dette kan lokalafdelingerne søge fra til specifikke formål.

Regnskabet blev godkendt med akklamation.

**Ad 5 – Indkomne forslag (vedtægter for den nye lokalforening)**

De nye vedtægter lægger sig tæt op ad Alternativets minimumsvedtægter – dog har vi udeladt punktet om ligelig fordeling af køn, lige repræsentation fra hver kommune etc., da dette ville nedlægge bestyrelsen.

Lokalforeningens navn fremover er Hillerød-Hørsholm-Fredensborg lokalafdeling (HHF).

OBS! IO undersøger, om det hidtidige CVR-nummer kan fortsætte, samt om den udvidede forening kan beholde den eksisterende bankkonto. Det blev understreget, at det jo ikke drejer sig om en nedlæggelse af en afdeling, men om en udvidelse af en eksisterende, blot med et nyt navn.

De ændrede vedtægter blev godkendt med akklamation.

**Ad 6 – Valg til bestyrelsen**

Alle fire opstillede kandidater blev enstemmigt valgt.

**Ad 7 – Valg af revisor**

Lokalforeningens nuværende revisor, Ib Jensen, blev genvalgt med akklamation.

**Ad 8 – Eventuelt**

Vedr. valg til EU-parlamentet den 9.6.2024: Mette Skamris var oprindeligt opstillet i Nordsjælland, men har trukket sig. Der var enighed om, at vi vil bakke op om den, der stiller op. Arrangementer ifm. valget vil blive styret fra centralt hold.

Den nyvalgte bestyrelses konstituerende møde bliver afholdt torsdag den 22.2.2024 kl. 19.30. VHJ booker lokale.

Mødet sluttede kl. 21.05